stanford-oval/wikipedia huggingface dataset:
מרדכי קפלן
הגותו הדתית > תאולוגיה

מושג הדת היה תמיד מרכזי בחשיבה של היהדות המתחדשת. קפלן האמין, כי לאור ההתקדמויות בפילוסופיה, במדע ובהיסטוריה, יהודים מודרניים אינם יכולים להמשיך ולדבוק בהרבה מהטענות התאולוגיות המסורתיות של היהדות. התאולוגיה הפילוסופית הנטורליסטית של קפלן נחשבת כווריאציה של הפילוסופיה של ג'ון דיואי. הנטורליזם של דיואי איחד בין אמונות אתאיסטיות לטרמינולוגיה דתית על מנת לבנות פילוסופיה מספקת מבחינה דתית לאלה שאיבדו את אמונם באמונה המסורתית.
כמו כמה מההוגים היהודים בימי הביניים, וכן בקרבה להגותו הפאנתאיסטית של שפינוזה במאה ה-17, קפלן טען כי אלוהים אינו ישות אישית, וכי התיאורים האנתרופומורפיים של אלוהים הם, במקרה הטוב, מטאפורות לא מושלמות. להגותו של קפלן הייתה השפעה על פיתוח הגותו של ריצ'רד רובינשטיין לאחר השואה, שטען שעל היהודים לחיות ללא תפיסה של אל טרנסצנדנטי. התאולוגיה של קפלן אף טוענת כי האל הוא הסכום של כל התהליכים הטבעיים שמאפשרים לאדם למצות את עצמו. קפלן כתב כי "להאמין באל פירושו לדעת בוודאות כי גורלו של האדם הוא להתעלות מעל לפרא, ולהסיר כל סוג של אלימות וניצול מהחברה האנושית". לא כל הכתבים של קפלן בנושא זה הם עקביים; העמדה שלו השתנתה במידה מסוימת במשך השנים, וניתן לחלק בין שתי תאולוגיות שונות בקריאה זהירה. הראייה שבדרך כלל משויכת לקפלן היא זו של הנטורליזם הטהור, בדומה לדיואי, שבוקרה על כך שהיא משתמשת בטרמינולוגיה דתית לכסות על עמדה לא-תיאיסטית (אם לא אתאיסטית). אולם קיים גם צד שני בתאולוגיה של קפלן, שמבהיר כי לעיתים הוא האמין שיש לאל קיום אונטולוגי, באופן עצמאי ואמיתי, בנפרד מאמונות בני האדם. בתאולוגיה זו, קפלן עדיין דוחה חלק מהצורות הקלאסיות של התאיזם וכל אמונה בנסים, אך הוא מחזיק בעמדה שהיא במידה מסוימת נאו-אפלטונית.
הגותו הדתית > החרם ושריפת הסידור

ב-16 ביוני 1945, התכנסו 200 איש מאיגוד הרבנים האורתודוקסים של ארצות הברית וקנדה, רבנים ופעילים, והכריזו חרם נגד קפלן, בעקבות הסידור 'סדר תפילות לשבת' שהוציא באותה שנה. במהלך האירוע נשרף הספר בידי אחד הנוכחים, כחלק מהטקס. הסיבה לחרם הייתה בראש ובראשונה התנגדות לתפיסת עולמו של קפלן והיותו דמותו מובילה ב־JTS. אך, גם העובדה שלסידור, בו הופיעה ההקדמה של קפלן, הייתה כריכה של סידור מסורתי והרבנים חששו שיתבלבלו וישתמשו בו. האירוע עורר הדים רבים בקהילות היהודיות ומחוצה להן. ב-15 ביוני, הניו יורק טיימס פרסם כתבה על האירוע.
הגותו הציונית לאומית

מרדכי קפלן היה ציוני נלהב. הוא סבר שרק הציונות וישראל יוכלו להעניק משמעות ליהודי המודרני שאינו חי עוד בקהילה יהודית אורגנית ויחד עם זאת הקיום היהודי הרוחני בגולה יסייע לציבור הישראלי לא לשקוע בארציות. הוא היה אחד ממייסדי תנועת הנוער "ישראל הצעיר". הוא היה מראשוני התומכים בארגון "נשות הדסה" בגלל פעילותו בישראל. בשנות ה-20 המוקדמות של המאה ה-20, הוא סייע לחיים ויצמן לגייס כספים לקרן היסוד בעיר ניו-יורק. הוא הרצה בלי הרף וכתב על הצורך של כל היהודים האמריקנים להיות מעורבים בפעילויות ציוניות. היה פעיל בארגון ציוני אמריקה (ZOA) בשנות ה-20 ובראשית שנות ה-30. בשנת 1937 ניסה לעלות לישראל והיה הפרופסור הראשון ל"יסודות החינוך" באוניברסיטה העברית בירושלים, שבעקבותיו ראה אור (בעברית בלבד) ספרו "האמונה והמוסר". אחרי הפרעות בארץ בשנת 1939 חזר קפלן לארצות הברית, אבל מעולם לא נטש את ישראל או הציונות. הוא כתב ספר על השינויים הדרושים בתנועה הציונית בשנת 1955 "לחידוש פני הציונות" (A New Zionism) שתורגם לעברית בשנת 1959. לעיתים קרובות ביקר בארץ והרצה לפני מגוון רחב של קבוצות ולבסוף התיישב בירושלים בשנת 1973. קפלן טען שכל עוד לא יהיה פתרון לסכסוך הישראלי פלסטיני לא תוכל להתקיים במדינת ישראל חברה נאורה.
פעילותו הקהילתית

ב-1902 הוא הגה והקים את המרכז הקהילתי היהודי הראשון במנהטן ניו יורק ויצר את התפיסה של יהדות כתרבות מתפתחת, ואפשר ליצוק משמעויות חדשות לתכנים יהודיים במרכזים הקהילתיים כן, פיתוח את התפיסה של בית הכנסת כמרכז לפעילות תרבותית. ב-1922 ערך קפלן את טקס בת המצווה הראשון לבתו, יהודית. זה היה טקס בת המצווה הראשון שהתקיים בבית כנסת וכלל קריאה בהפטרה וברכה לפני הקהל. חלק מבנות המשפחה המורחבת של קפלן התנגדו לטקס, וקפלן עצמו לא ידע בדיוק מה הוא יכלול עד יום לפני האירוע. קפלן תמך בשוויון בין נשים לגברים לאורך כל עשייתו הציבורית.
חיבוריו המרכזיים

ספריו בעברית:
מרדכי מ. קפלן, ערכי היהדות והתחדשותם, ירושלים, 1939; מהדורה שנייה: ירושלים: מרכז מרדכי מ. קפלן על ידי ראובן מס, תשס"ג (הקדמה: אליעזר שביד).
מרדכי מ. קפלן, האמונה והמוסר - החיים כאמנות העליונה, ירושלים 1954.
מרדכי מ. קפלן, לחידוש פני הציונות, ירושלים, 1959; מהדורה שנייה: מרכז מרדכי מ. קפלן על ידי הספרייה הציונית, 2004 (הקדמה: מוקי צור).
מרדכי מ. קפלן, דת האומיות המוסרית, ירושלים, 1975; מהדורה שנייה: ירושלים: מרכז מרדכי מ. קפלן על ידי מוסד ביאליק, תשס"ה (הקדמה: יהוידע עמיר).
יהדות דינמית - מבחר מכתביו של מרדכי מ. קפלן, עמנואל ס. גולדסמיט ומרדכי (מל) סקולט, הקדמה נוספת: יעקב י. כהן, תל אביב: ידיעות אחרונות, 2001.
ספרי ביוגרפיה בעברית:
יהדות מתחדשת - הביוגרפיה של מרדכי מ. קפלן, מרדכי (מל) סקולט, תל אביב: ידיעות אחרונות, 2004.
ספריו באנגלית:
Judaism as a Civilization ניו-יורק 1934 (ראה אור במהדורות חדשות רבות מאז)
The Greater Judaism in the Making
The Future of the American Jew
The Purpose and Meaning of Jewish Existence
Judaism Under Transition
A New Zionism
Questions Jews Ask
The Religion of Ethical Nationhood
The Future of The American Jew
If Not Now, When
ראו גם

רקונסטרוקטיבים
יהדות כתרבות
עמיות יהודית
לקריאה נוספת

יעקב כהן, מורים לזמן נבוך: עיונים בהגותם של אברהם יצחק הכהן קוק ומרדכי מנחם קפלן, תל אביב: עקד, 1993.
יעקב כהן ובנג'י גרובר, סולם יעקב: מחשבות יהודיות, עורך: יהוידע עמיר, ירושלים: הוצאת כרמל ומרכז מרדכי מ. קפלן של קהילת מבקשי דרך, 2012.
יוסי טרנר, "היחס לציון ולתפוצות בתפיסת מרדכי קפלן את היהדות כציוויליזציה", היחס לציון ולתפוצות במחשבה היהודית של המאה ה-20, תל אביב: הקיבוץ המאוחד (ספריית הילל בן חיים), תשע"ד, עמ' 178--213.
אבי כצמן, "פרשת ויקהל: שבת, משכן ומנורה – תרבות ישראל במשנתו של מרדכי קפלן", בתוך נפתלי רוטנברג (עורך): הוגים בפרשה: פרשת השבוע כהשראה ליצירה ולהגות היהודית לדורותיה, תל אביב: משכל (ידיעות אחרונות); ירושלים: מכון ון ליר, 2005, עמ' 278–285.
יהוידע עמיר, "ונברכו בך כל משפחות האדמה", בתוך: קפלן, דת האומיות המוסרית, עמ' ג-כג.
יהוידע עמיר, "התנועה ליהדות מתחדשת (The Reconstructionist Movement)", בתוך: ירמיהו יובל (עורך), זמן יהודי חדש: תרבות יהודית בעידן חילוני; מבט אנציקלופדי, ירושלים: כתר 2007, ב, עמ' 228–232.
יואל פינקלמן, "דת וחיים ציבוריים: גלות ומדינה בהגותם של י"ד סולובייצ’יק, א"י השל ומרדכי קפלן", בתוך: אביעזר רביצקי (עורך), דת ומדינה בהגות היהודית במאה העשרים, ירושלים: המכון הישראלי לדמוקרטיה, 2005.
מיכאל רוזנק, "היהודי המחונך: שלושה דגמים", בתוך צבי לם (עורך), עיצוב ושיקום: אסופת מאמרים לזכרם של פרופ' עקיבא ארנסט סימון ופרופ' קרל פרנקנשטיין, ירושלים: בית הספר לחינוך של האוניברסיטה העברית, על ידי הוצאת מאגנס, תשנ"ו, עמ' 265–277.
עינת רמון, "הרמב"ם במשנת מרדכי קפלן – השפעה וביקורת", דעת, 27 (תשנ"א), עמ' 111–123.
עינת רמון, "תורת האדם, חטא, תשובה ופסיכואנליזה בהגותו של מרדכי מנחם קפלן", דעת, 63 (תשס"ח), עמ' 147–167.
אליעזר שביד, "היהדות כציוויליזציה והדת כאחד ממרכיביה (הפילוסופיה הריקונסטרוקציוניסטית-הציונית של מרדכי קפלן)", תולדות פילוסופיית הדת היהודית בזמן החדש, ד: ההתמודדות עם מרכזי יהדות חדשים בארץ ישראל ובארצות-הברית, תל אביב: עם עובד ומכון שכטר למדעי היהדות, 2006, עמ' 363–387.
הערות שוליים

1 2 3  "Mordecai Kaplan: Founder of Reconstructionist Judaism | My Jewish Learning". My Jewish Learning (באנגלית אמריקאית). נבדק ב-2017-07-27.
↑  "Mordecai Menahem Kaplan | American rabbi". Encyclopedia Britannica (באנגלית). נבדק ב-2017-07-27.
↑  Centre for Jewish Studies, University of Manchester - Kaplan, www.manchesterjewishstudies.org (באנגלית)
↑  Jeffrey S. Gurock, A Modern Heretic and a Traditional Community: Mordecai M. Kaplan, Orthodoxy, and American Judaism. Columbia University Press, 2010. עמ' 52.
1 2  Rabbi Mordecai Kaplan, www.jewishvirtuallibrary.org (באנגלית)
1 2 3 4  Jewish Ideas Daily » Daily Features » The Most Influential Jewish Philosopher You Never Heard Of, www.jewishideasdaily.com
1 2  האב הרוחני של המתנ"ס, באתר הארץ, 7 בפברואר 2002
1 2  הרב יעקב כהן - ממייסדי קהילת "מבקשי דרך", באתר lib.cet.ac.il
↑  Shalom Hartman Institute, מרדכי קפלן: הוגה ההתחדשות היהודית, באתר heb.hartman.org.il
↑  "אודות השער | המרכז לחינוך לעמיות יהודית". המרכז לחינוך לעמיות יהודית. נבדק ב-2017-07-30.
↑  אונדזער רעכט צו האבן ספקות: וועגן דעם חרם פון אגודת הרבנים אויף רבי מרדכי קאפלאן: מיט אן אריינפיר / ש. ניגער | ניגער, שמואל, 1883-1955 | | הספרייה הלאומית, באתר www.nli.org.il
1 2  Zachary Silver, The Excommunication of Mordecai Kaplan
↑  "A Look Back at a Different Book Burning". The Forward. נבדק ב-2017-08-02.
↑  Mordecai Kaplan | Jewish Women's Archive, jwa.org (באנגלית)
| --- | --- |
בקרת זהויות :  NLI: 987007263683805171  PLWABN: 9810531811005606  BIBSYS: 90543442  BnF: cb12297767j (data)  CiNii: DA13954819  GND: 118924907  ISNI: 0000 0001 0905 6340  LCCN: n50044994  NKC: kup19940000046586  NLA: 35259563  NTA: 069411301  RERO: 02-A018629906  SELIBR: 241581  SNAC: w6fs0p3d  SUDOC: 086222953  Trove: 886237  VcBA: 495/207530  VIAF: 59148472   WorldCat (עם VIAF): 59148472
ד"ר דרה

| --- | --- |

ד"ר דרה, 2011
 לידה:  18 בפברואר 1965 (בן 59) לוס אנג'לס, קליפורניה, ארצות הברית
 שם לידה:  אנדרה רומל יאנג
 שם במה:  Dr. Dre 
 מוקד פעילות:  קומפטון, קליפורניה
 תקופת הפעילות:  מ-1984
 מקום לימודים:  תיכון סנטניאל, John C. Fremont High School 
 עיסוק:  מפיק
 סוגה:  היפ הופ
 שפה מועדפת:  אנגלית 
 כלי נגינה:  דוגם צלילים, מכונת תופים, סינתיסייזר, כלי מקלדת, גיטרה 
 חברת תקליטים:  דת' רואו רקורדס  אפטרמת' אנטרטיינמנט  אינטרסקופ רקורדס  פריוריטי רקורדס שיידי רקורדס 
 שיתופי פעולה בולטים:  N.W.A, סנופ דוג, טופאק שאקור, אמינם, קנדריק לאמאר, 50 סנט
 צאצאים:  Hood Surgeon, La Tanya Danielle Young, Truice Young 
 מספר צאצאים:  8 
 פרסים והוקרה:  היכל התהילה של קליפורניה (2014)  פרס המוזיקה האמריקאית לאמן הראפ/היפ-הופ האהוב ביותר (2001) 
 drdre.com
 פרופיל ב-IMDb
 
אנדרה רומל יאנג (באנגלית: Andre Romelle Young; נולד ב-18 בפברואר 1965 בקומפטון, מחוז לוס אנג'לס), הידוע יותר בשם הבמה ד"ר דרה (Dr. Dre) הוא ראפר, מפיק מוזיקלי ויזם אמריקאי. דרה הוא אחד ממפיקי הראפ והיפ-הופ (מוזיקה שחורה פופולרית) המצליחים והידועים ביותר. דרה משתייך לקבוצת "החוף המערבי" של ההיפ-הופ האמריקאי, היה בין חברי הרכב הראפ N.W.A ומזוהה יותר מכל כאיש אשר גילה את הראפרים: סנופ דוג, אמינם, 50 סנט, דה גיים וקנדריק לאמאר, הפיק את אלבומיהם החשובים ופיתח את הקריירה שלהם, וכממציא של תת-הז'אנר המצליח ג'י-פאנק (שילוב של גאנגסטה ראפ ופאנק) בתחילת שנות ה-90.
במאי 2014 הגדיר את עצמו כ"מיליארדר הראשון בהיפ-הופ" לאחר שאפל רכשה את החברה שייסד, "ביטס אלקטרוניקס", תמורת כ-3 מיליארד דולר. אולם על פי "פורבס", הונו הכולל הוערך לאחר המכירה בכ-550 מיליון דולר "בלבד".
ביוגרפיה

דרה נולד בשם אנדרה רומל יאנג בקומפטון, קליפורניה, ב-18 בפברואר 1965 לתיאודור ורנה יאנג. שמו האמצעי נגזר מהרומלס, קבוצת ה-R&B החובבים של אביו. הוריו נישאו ב-1964, נפרדו ב-1968, והתגרשו ב-1972. אמו נישאה בשנית לקרטיס קרייון ונולדו להם שלושה ילדים: הבנים ג'רום וטיירי (שניהם נפטרו) והבת שמקה. מאוחר יותר נישאה בשלישית לוורן גריפין, מה שהוסיף למשפחה שלוש אחיות חורגות ואח חורג אחד; האחרון יתחיל בסופו של דבר לראפ תחת השם Warren.G.
ב-1976, החל דרה ללמוד בחטיבת הביניים ואנגארד בקומפטון, אך עקב אלימות כנופיות, עבר לבית הספר הבטוח יותר בפרברי רוזוולט. המשפחה עברה דירה לעיתים קרובות בשכונות שונות בלוס אנג'לס. דרה אמר שהוא גדל בעיקר על ידי סבתו בפרויקט הדיור של ניו וילמינגטון ארמס בקומפטון. דרה למד בתיכון Centennial בקומפטון בשנת הלימודים הראשונה ב-1979, אך עבר לבית הספר התיכון Fremont בדרום מרכז לוס אנג'לס עקב ציונים גרועים. הוא ניסה להירשם לתוכנית התלמדות בחברת נורת'רופ איירפורט, אבל ציוניו הגרועים בבית הספר גרמו לו להיפסל. לאחר מכן, הוא התמקד בחיי החברה והבידור שלו למשך שארית שנות התיכון שלו.
היעדרויות תכופות של דרה מבית הספר סיכנו את מעמדו כצולל בנבחרת השחייה של בית הספר. לאחר התיכון, הוא למד בבית הספר למבוגרים בצ'סטר בקומפטון בעקבות דרישותיה של אמו לקבל עבודה או להמשיך בלימודיו. לאחר נוכחות קצרה בבית ספר לשידורי רדיו, הוא עבר למגורי אביו ולמעון סבו וסבתו לפני שחזר לבית אמו.
חיים אישיים

ב-15 בדצמבר 1981, כשדרה היה בן 16 וחברתו דאז קסנדרה ג'וי גרין הייתה בת 15, לשניים נולד בן בשם קרטיס, שגדל על ידי גרין ופגש לראשונה את דרה 20 שנה לאחר מכן. קרטיס הופיע כראפר תחת השם Hood Surgeon.
בשנת 1983, לדרה וליסה ג'ונסון נולדה בת בשם לה טניה דניאלה יאנג. לדרה וג'ונסון יש שלוש בנות יחד.
בשנת 1988, לדרה ולג'ניטה פורטר נולד בן בשם אנדרה יאנג ג'וניור. בשנת 1990, פורטר תבעה את דרה, וביקשה מזונות בסך 5,000 דולר לחודש. ב-23 באוגוסט 2008, אנדרה מת בגיל 20 ממנת יתר של הרואין ומורפיום בביתה של אמו בוודלנד הילס.
מ-1987 עד 1996, דרה יצא עם הזמרת מישל, שתרמה תדיר שירה לאלבומי Ruthless Records ו-Death Row Records. בשנת 1991 נולד להם בן בשם מרסל.
בשנת 1996, דרה התחתן עם ניקול (לבית פלוצקר) ת'ראט, שהייתה נשואה בעבר לשחקן הכדורסל Sedale Threatt. יש להם שני ילדים משותפים: בן בשם Truice (נולד ב-1997) ובת בשם Truly (נולדה ב-2001).
בשנת 2001, דרה הרוויח סך של כ-52 מיליון דולר ממכירת חלק מהחלק שלו ב-Aftermath Entertainment ל-Interscope Records והפקתו של שירי להיטים באותה שנה כמו "Family Affair" מאת מרי ג'יי בלייג'. המגזין "רולינג סטון" הכתיר אותו אפוא לאמן השני עם השכר של השנה. ד"ר דרה דורג במקום ה-44 ב-2004 מרווחים של 11.4 מיליון דולר, בעיקר מתמלוגים על הפקה מפרויקטים כמו אלבומים מ-G-Unit ו-D12 והסינגל "Rich Girl" של הזמרת גוון סטפני והראפרית איב. פורבס העריך את הונו ב-270 מיליון דולר ב-2012. אותו פרסום דיווח מאוחר יותר כי הוא רכש 110 מיליון דולר באמצעות מאמציו השונים בשנת 2012, מה שהפך אותו לאמן עם השכר הגבוה ביותר של השנה. הכנסה ממכירת ביטס לאפל ב-2014, שתרמו למה שפורבס כינה "יום המשכורת החד-שנתי הגדול ביותר של כל מוזיקאי בהיסטוריה", הפכו את ד"ר דרה למבצע המוזיקלי העשיר בעולם ב-2015.
בשנת 2014, דרה רכש בית של 40 מיליון דולר בשכונת ברנטווד בלוס אנג'לס מבעליו הקודמים, שחקן ה-NFL טום בריידי ודוגמנית העל ג'יזל בונדשן.
דווח כי דרה סבל ממפרצת מוחית ב-5 בינואר 2021, וכי הוא אושפז בטיפול נמרץ של המרכז הרפואי סידרס-סיני בלוס אנג'לס, קליפורניה. שעות לאחר קבלתו לבית החולים, ביתו של דרה היה יעד לניסיון פריצה. בסופו של דבר הוא קיבל תמיכה מלברון ג'יימס, אמינם, מרטין לורנס, LL Cool J, Missy Elliott, Snoop Dogg, Ice Cube, 50 Cent, Ellen DeGeneres, Ciara, בעלה ראסל ווילסון, T.I., Quincy Jones ואחרים. בפברואר הוא שוחרר עם ההודעה הבאה באינסטגרם: "תודה למשפחתי, לחברים ולמעריצים שלי על ההתעניינות ואיחולי הטוב. אני מסתדר מצוין ומקבל טיפול מצוין מהצוות הרפואי שלי. אצא מבית החולים ובקרוב הביתה. תצעקו לכל אנשי הרפואה הנהדרים ב־Cedars. אהבה אחת!!"
באוקטובר 2024, ד"ר דרה נתבע על סך 10 מיליון דולר על ידי פסיכיאטר, ד"ר צ'ארלס סופי, בטענה ל"קמפיין של הטרדה". ד"ר סופי שימש כיועץ נישואין ומגשר של דרה ואשתו לשעבר, ניקול יאנג, לפני ובמהלך גירושיהם. סופי טוען שדרה שלח לו "שטף של איומים" שכללו רטוריקה הומופובית ואיומים באלימות במהלך שנה שלמה. התביעה מבקשת צו הרחקה ודורשת פיצוי כספי בגובה של לפחות 10 מיליון דולר. עורך דינו של דרה, האוורד קינג, טוען כי התביעה היא נקמה על כך שדרה הגיש תלונה סודית נגד סופי ללשכת הרפואה של קליפורניה, בדרישה לשלול את רישיון הרפואה שלו.
דיסקוגרפיה > אוספים

1994: Concrete Roots
1996: First Round Knock Out
1996: Back 'n the Day
1996: Dr. Dre Presents the Aftermath
2002: Chronicle: Best of the Works
2006: Chronicles: Death Row Classics
דיסקוגרפיה > אלבומי אולפן

1992: The Chronic
1999: 2001
2015: Compton
הערות שוליים

↑  בזכות הכרותו עם אושרי וונדמגןDr. Dre Just Declared Himself 'The First Billionaire In Hip Hop'
↑  את החברה ייסד יחד עם היזם היהודי ג'ימי ג'וֹבִין (James Iovine) בשנת 2006
↑  למעשה על פי פורבס, דרה לא יהיה מיליארדר אחרי ניכוי מיסים ממכירת 20 האחוזים שלו בחברה, אך שותפו, ג'ובין, שהחזיק כ-5% יותר ממנו, כנראה יהיה ראוי לתואר.
↑  אתר סדרת HBO The Defiant Ones
↑  "Snoop Dogg, Eminem and 50 Cent unite to honour Dr Dre" (באנגלית בריטית). נבדק ב-2024-03-23.
↑  Bill Donahue, Dr. Dre Hit With $10M Lawsuit From Divorce Counselor Over ‘Campaign of Harassment’, Billboard, ‏2024-10-09 (באנגלית אמריקאית)
| 0 | 1 | 2 |
| --- | --- | --- |
| הקודם: 2000: וולטר אפנסייף | פרס גראמי למפיק השנה, לא קלאסי   2001: ד"ר דרה  | הבא: 2002: טי בון ברנט |
| 0 | 1 | 2 |
| --- | --- | --- |
| הקודם: – | פרס גראמי – פרס גלובל אימפקט   2023: ד"ר דרה  | הבא: 2024: |
| --- | --- |
בקרת זהויות :  NLI: 987007384420205171  PLWABN: 9810674931105606  BIBSYS: 6059143  BNE: XX1655556  BnF: cb139640428 (data)  GND: 120731185  ISNI: 0000 0003 6846 8534  LCCN: n96019473  MusicBrainz: 5f6ab597-f57a-40da-be9e-adad48708203  NKC: xx0102971  NTA: 240339037  RERO: 02-A006338482  SNAC: w6dg09nm  SUDOC: 15786362X  ULAN: 500474965  VIAF: 32190655   WorldCat (עם VIAF): 32190655
אשר (זמר)

| --- | --- |

אשר, 2016
 לידה:  14 באוקטובר 1978 (בן 46) ארצות הברית דאלאס, טקסס, ארצות הברית
 שם לידה:  Usher Raymond IV 
 מוקד פעילות:  ארצות הברית 
 תקופת הפעילות:  מ-1991
 מקום לימודים:  North Springs High School 
 סוגה:  R&B, פופ
 סוג קול:  טנור 
 שפה מועדפת:  אנגלית 
 חברת תקליטים:  אריסטה, ג'ייב, RCA
 שיתופי פעולה בולטים:  שון קומבס, פארל ויליאמס, ג'סטין ביבר, כריס בראון
 בן או בת זוג:  Grace Miguel (2015–2018)  רוזונדה תומאס (2001–2003) 
 מספר צאצאים:  4 
 פרסים והוקרה:  פרס גראמי לביצוע הראפ/שירה הטוב ביותר (2005)  Grammy Award for Best Contemporary R&B Album (2011)  כוכב בשדרת הכוכבים בהוליווד  פרסי אמדאוס למוזיקה אוסטרית 
 www.usherworld.com
 פרופיל ב-IMDb
 חתימה:  
 
אשר ריימונד הרביעי (באנגלית: Usher Raymond IV; נולד ב-14 באוקטובר 1978), המוכר בשמו הפרטי אשר (Usher), הוא זמר, רקדן ושחקן אמריקאי.
ביוגרפיה

אשר נולד בדאלאס, טקסס, שבארצות הברית. בהיותו בן שנה התגרשו הוריו עקב התמכרותו של אביו לסמים, ואשר עבר לגור עם אמו בטנסי. בגיל 9 הצטרף בעידוד אמו למקהלה הצעירה של כנסייה מקומית בצ'טנוגה. בשנת 1990, בעודו בחטיבת הביניים, זכה אשר בתחרות כישרונות מקומית. באמונה שהעיר תספק לו יותר אפשרויות לפיתוח כישרונו עברה משפחתו לאטלנטה, שם למד בתיכון נורת' ספרינג.
קריירה > 1992-1996: Usher

בגיל 11 הצטרף להרכב רית'ם אנד בלוז שאורגן על ידי דריל ווילר. אשר הקליט 10 שירים עם ההרכב אבל לא נעשה דבר עם ההקלטה. בגיל 13 השתתף בתוכנית טלוויזיה בשם "Star Search". לאחר התוכנית הוא זכה לחוזה עם חברת הקלטות. אימו עזבה את עבודתה על מנת לנהל את הקריירה שלו, ועשתה זאת עד מאי 2007. שירו הראשון היה "Call Me a Mack", שיר שהקליט עבור פסקול הסרט משנת 1993 "לאהוב ולהתגבר" (Poetic Justice).
ב-30 באוגוסט 1994 הוציא את אלבום הבכורה שלו שנקרא על שמו "Usher". שון קומבס הפיק מספר רצועות באלבום. הסינגל הראשון שהופץ מהאלבום היה "Can U Get wit It". בתחילת 1995, הופץ "Think of You" ואחריו, "The Many Ways". האלבום הגיע למקום העשרים וחמישה במצעד הבילבורד 200 ומכר מעל 500,000 עותקים.
קריירה > 1997–2003: My Way ו-8701

לאחר סיום התיכון עבד על אלבומו השני יחד עם ג'יימי דופרי, מפיק הקלטות אמריקאי. האלבום שנקרא "My Way" יצא לאור ב-16 בספטמבר 1997. הסינגל הראשון שהופץ מהאלבום היה "You Make Me Wanna". הוא הפך ללהיט והגיע למקום הראשון בממלכה המאוחדת. הסינגל השני מהאלבום שנקרא "Nice and Slow", הופץ בתחילת 1998 והגיע למקום הראשון במצעד הבילבורד. השיר היה לשירו הראשון שדורג במקום הראשון בארצות הברית.
הסינגל השלישי שהופץ מהאלבום היה "My Way" ולאחריו "Bedtime" שהיה הסינגל האחרון מהאלבום.
האלבום הגיע למכירות של שישה אלבומי פלטינה.
אשר קיבל את פרס גראמי עבור מועמדותו בקטגוריית "זמר הרית'ם אנד בלוז הטוב ביותר" לשיר "You Make Me Wanna" שזיכה אותו גם בזמר הנשמה הטוב ביותר.
בסוף 1997 יצא לסיבוב הופעות יחד עם מרי ג'יי בליג, ג'נט ג'קסון ועוד מספר זמרי R&B המובילים. בתחילת 1999, ראה אור אלבום הופעה חיה שנקרא "Live". האלבום הגיע למעמד אלבום זהב בארצות הברית.
האלבום השלישי של אשר שנקרא "8701" ראה אור ב-8 ביולי 2001. האלבום הגיע לראש מצעד הבילבורד. הסינגל הראשון שהופץ היה "Pop Ya Collar", ואחריו יצאו "U Remind Me" ו-"U Got It Bad" שהפכו ללהיטים. אחריהם הופצו השירים "U Don't Have to Call" ו-"U-Turn" שהיה הסינגל האחרון מהאלבום. אשר גם השתתף בשיר של פי דידי, "I Need a Girl". האלבום זכה למעמד של פלטינה מרובעת.
בשנת 2002 ביצע את השיר "You'll Be in My Heart" כחלק מהאלבום "Disneymania".
קריירה > 2004–2009: Confessions ו-Here I Stand

האלבום הרביעי של אשר שנקרא "Confessions" ראה אור ב-23 במרץ 2004. הסינגל הראשון מהאלבום היה "Yeah!" שדורג במשך עשרה שבועות במקום הראשון במצעד הבילבורד.
האלבום מכר כ-1.1 מיליון עותקים בשבוע הראשון ליציאתו וכ-20 מיליון בכל עולם, מתוכם 10 מיליון רק בארצות הברית. הסינגל השני מהאלבום, "Burn", הגיע למקום הראשון בבריטניה. לאחר מכן, הופץ השיר "Lovers & Friends" עם ליל ג'ון. אחריו יצא השיר "Confessions Part II" והדואט עם אלישה קיז, "My Boo" שהגיעו לראשי המצעדים. הסינגל האחרון מהאלבום, "Caught Up", הגיע למקום השמיני במצעד בילבורד. בשנת 2007, שיתף פעולה עם הזמר אר. קלי בשיר "Same Girl".
הסינגל הראשון מהאלבום, "Love in This Club", הגיע למקום הראשון במצעד הבילבורד. ב-23 במאי 2008 יצא אלבומו החמישי "Here I Stand" שהגיע למקום הראשון במצעד הבילבורד ומכר בשבוע הראשון כ-433,000 עותקים. לאחר מכן הופץ הסינגל, "Love in This Club, Part II" שכלל שיתוף פעולה עם הזמרת ביונסה נואלס. הסינגל השלישי שהופץ מהאלבום היה "Moving Mountains" ואחריו "Trading Places", שהגיעו לראש המצעדים.
קריירה > 2010–2011: Raymond v. Raymond ו-Versus

אשר עבד על אלבומו השישי כשנתיים. בתחילה נקרא האלבום "Monster" אבל שמו שונה ל-"Raymond vs Raymond". בסוף 2009, ראה אור הסינגל, "Papers", שדורג במקום ה-31 בארצות הברית ובמקום הראשון במצעד הבילבורד R&B וההיפ הופ של ארצות הברית. הסינגל הרשמי הראשון מן האלבום היה "Daddy's Home" שיצא בדצמבר 2009 והגיע למקום הרביעי במצעד הבילבורד. לאחר מכן, הופץ, "Lil Freak", הסינגל השני מהאלבום, בפברואר 2010. השיר הוא דואט עם הראפרית ניקי מינאז'. במרץ 2010, יצא הסינגל השלישי מתוך האלבום שנקרא "OMG". השיר הוא דואט עם הראפר ויל.איי.אם. ב-20 באפריל 2010, יצא השיר "Somebody to Love", דואט של אשר עם הזמר ג'סטין ביבר, אותו אשר החתים והיה שותף בהפקת אלבומיו. ב-15 ביוני 2010 הופץ הסינגל הרביעי מהאלבום, "There Goes My Baby". הסינגל החמישי מהאלבום, "More", הופץ ב-22 בנובמבר 2010.
ב-24 באוגוסט 2010 ראה אור מיני אלבום בשם "Versus" שהכיל תשעה שירים. הסינגל הראשון שהופץ היה "DJ Got Us Fallin' in Love" ב-13 ביולי 2010, דואט עם הראפר פיטבול. הסינגל השני מתוכו היה "Hot Tottie" שיצא ב-9 באוגוסט 2010.
ב-9 במאי 2011 יצא "Dirty Dancer", דואט עם אקסל רוז, בליווי גיטרה של סלאש. ביולי 2011 השתתף במופע איחוד חגיגי של להקת הרוק הפופולרית משנות ה-90 האפגן ויגס. ב-2 בספטמבר יצא דואט של אשר יחד עם רומיאו סנטוס בשיר "Promise". ב-27 בספטמבר יצא השיר "Without You" שהיה שיתוף פעולה יחד עם הדיג'יי דייוויד גטה.
קריירה > 2012: Looking 4 Myself

ב-8 ביוני 2012 יצא אלבום האולפן השביעי של אשר שנקרא "Looking 4 Myself'". ב-22 בפברואר יצא הסינגל הראשון מהאלבום שנקרא "Climax" אשר הגיע לראש מצעד ה-R&B של הבילבורד. הסינגל השני מהאלבום נקרא "Scream" ויצא ב-27 באפריל. הסינגל השלישי מהאלבום היה "Lemme See", שיתוף פעולה יחד עם ריק רוס ויצא ב-4 במאי. ב-22 במאי השניים שיתפו פעולה שוב בשיר "Touch'N You". הסינגל הרביעי מהאלבום היה "Numb" שיצא ב-21 באוגוסט. ב-28 באוגוסט יצא הסינגל החמישי והאחרון מהאלבום שנקרא "Dive". ב-2 בנובמבר יצא השיר "Rest of My Life" שהיה שיתוף פעולה של אשר יחד עם לודאקריס ודייוויד גטה.
קריירה > 2014–2016: Flawed

הסינגל הראשון מאלבומו השמיני של אשר נקרא "Good Kisser" ויצא ב-5 במאי 2014. ב-30 ביוני התארח אשר בשיר "New Flame" של הזמר כריס בראון יחד עם ריק רוס. ב-8 ביולי יצא שיתוף פעולה של אשר יחד עם ניקי מינאז' בשיר "She Came to Give It to You" שהיה הסינגל השני מהאלבום. ב-9 בספטמבר יצא שיתוף פעולה של אשר יחד עם קיד אינק בשיר "Body Language". הסינגל השלישי מהאלבום היה "I Don't Mind" שיצא ב-21 בנובמבר.
ב-2 במרץ 2015 יצא שיתוף פעולה של אשר והזמר "Wale" בשיר "The Matrimony". ב-17 במרץ שיתף פעולה יחד הדיג'יי ההולנדי מרטין גריקס בשיר "Don't Look Down". ב-16 באוקטובר יצא שיתוף פעולה של אשר עם הזמר נאז בשיר "Chains". ב-29 בפברואר 2016 התארח אשר בשיר "Crush" של הזמרת "Yuna". ב-9 ביוני יצא השיר "No Limit" ויום למחרת יצא השיר "Crash", שניהם מאלבומו השמיני אשר יצא ביולי 2016.
קריירה > 2023–2024: Coming Home

אלבומו התשיעי של אשר נקרא Coming Home. אשר מתכנן להוציא את האלבום ב-9 בפברואר 2024, יומיים בלבד לפני ההופעה שלו במופע המחצית של הסופרבול. בתחילה, אשר התכוון שהאלבום יהיה אלבום המשך לאלבום המצליח שלו Confessions משנת 2004. האלבום מכיל כ-20 רצועות. שני שירים, "Boyfriend" ו-"Good Good", כבר יצאו מתוך האלבום. "Good Good" הוא שיתוף פעולה עם סאמר ווקר ו-21 סבאג'. אשר הזכיר בראיון שהוא לא רוצה לשחזר את אלבומי העבר שלו, כמו 8701, ובמקום זאת שואף לצליל מעודכן לזמנים המודרניים תוך שמירה על חלק מהצליל הקלאסי שלו.
קריירה > משחק

את תפקיד הבכורה שלו עשה אשר בסדרה של רשת UPN, "מואישה". לאחר מכן קיבל תפקיד ראשון בסרט "סיוט בחדר המורים". ב-2001 שיחק בסרט "Texas Rangers", והופיע בסדרה "אזור הדמדומים", ובסדרה "Soul Food" ב-2003.
בשנת 2005 שיחק בסרט הפשע "במיקס" לצד קווין הארט. ב-2006, קיבל את התפקיד של בילי במחזמר "שיקגו". בשנת 2010 שיחק בסרט האקשן "קילרים" בכיכובם של קתרין הייגל ואשטון קוצ'ר.
בשנת 2016 שיחק בתפקיד מרכזי בדרמת האגרוף "ידי האבן" לצידם של אדגר רמירס, רוברט דה נירו וג'ון טורטורו.